**SALAM MAAL HIJRAH 1440H**

Dikesempatan ini saya ingin mengucapkan Salam Maal Hijrah 1440H kepada seluruh umat Islam. Semoga dengan kedatangan tahun baharu hijriyyah ini kita dapat memperbaiki amalan kita ke arah yang lebih baik berbanding tahun sebelumnya. Sesungguhnya ketika tibanya tahun baharu hijrah mengingatkan kita kepada sejarah penghijrahan Nabi Muhammad S.A.W dari Makkah ke Kota Madinah. Sejarah Hijrah Rasullullah yang menyatukan Muhajirin dan Ansar, yang sememangnya berlainan latar belakang malah agama. Tetapi dengan semangat memperjuangkan kebenaran maka dua kaum ini bersatu. Dengan berhijrah Nabi S.A.W dan para sahabat dari Mekah ke Madinah telah membawa umat Islam keluar daripada keadaan sebuah masyarakat yang ditindas kepada masyarakat makmur dan harmoni dan seterusnya membina satu empayar dan tamadun.

Dalam konteks individu maka hijrah dalam erti kata sebenar berlaku apabila lahirnya kesedaran untuk berubah kepada sesuatu yang lebih baik, sentiasa berusaha memperbaiki dan mempertingkatkan kualiti diri serta berazam untuk meninggalkan bukan sahaja perkara-perkara yang haram bahkan juga perkara-perkara yang syubhah dan dimurkai oleh Allah Azzawajalla.

Hijrah juga bukan hanya di bibir atau ungkapan semata-mata tetapi hijrah perlu diterjemahkan dengan tindakan. Untuk itu kita perlukan ada kekuatan, sokongan dan perlu diterjemahkan melalui perancangan agar kita dapat menilai tahap mana perubahan yang berlaku. Kalau kita gambarkan dalam bentuk graf maka kita melihat di mana *turning point* kita, di mana pula kadar pecutan kita dan di mana pula bahagian yang mendatar kita. Inilah yang mengambarkan usaha peningkatan kita supaya kita terus istiqamah dengan perjalanan hijrah kita.

Marillah kita terus beriltizam ke arah transformasi kehidupan kepada yang lebih baik samada di dunia mahupun di akhirat. kita perlu komited untuk melakukan penambahbaikan secara berterusan dalam setiap perkara yang kita lakukan. Hayatilah semangat hijrah dengan menguasai pelbagai ilmu pengetahuan, teknologi dan kemahiran untuk mencapai kemajuan dan kecemerlangan hidup dunia dan akhirat agar kita menjadi insan yang bercirikan *ahsanul taqwim.*

**Selamat Menyambut Tahun Baharu 1440 Hijrah**